钦定古今图书集成/明伦汇编/官常典/第236卷 > 夹谷衡
## 钦定古今图书集成/明伦汇编/官常典/第236卷 > 夹谷衡

按《金史》本传：衡本名阿里不，山东西路三土猛安益
打把谋克人也。大定十三年，刱设女直进士举，衡中
第四人，补东平府教授，调范阳簿，选充国史院编修
官，改应奉翰林文字。世宗尝谓宰臣曰：“女直进士中
才杰之士盖亦难得，如徒单镒、夹谷衡、尼厖古鉴，皆
有用材也。”迁修起居注。章宗立，为侍御史，转右司员
外郎，敷奏称旨，升左司郎中。明昌二年，擢御史中丞，
未几，拜参知政事。三年八月，以病表乞致仕，诏抚慰
不许。衡久在告，承诏始出，上见其羸瘠，复赐告一月。
四年，诏赐今名，谕之曰：“朕选大臣，俾参机务，必资谋
画，协赞治平。其或得失晦而未形，利害胶而未决，正
须识见纯直，方能去取合公。比来议事之臣，鲜有一
定之论，盖以内无所守，故临事而惑，致有中失，朕将
何赖？卿忠实公方，审其是则执而不回，见其非则去
而能果，度其事势，有若权衡，汝之所长，衡实似之，可
赐名衡。古者命名，将以责实，汝先有实，可谓称名，行
之克终，乃副朕意。”参知政事胥持国《言区种法衡》曰：
“若苟有利，古已行之。且用功多而所种少，复恐荒废
土田，徒劳民无益也。”进尚书右丞。旧制，久历随朝职
任者，得奉使江表，衡未使而拜执政，特赐钱六千贯。
六年，迁尚书左丞，寻出行省于抚州。洎还入朝，闻父
忧去，上亟召回，起复本职。承安二年，出为上京留守，
寻改枢密副使，行院规画边事。三年，以修完封界，赐
诏褒谕。四年正月，就拜平章政事，封英国公。薨，年五
十一。上闻之恻然，为辍朝，命官致祭，赙赠有加，遣使
敕葬，谥曰贞献。